
Konsernregnskap for 2004 for Universitetet i Tromsø  

Innledning

I følge brev fra departementet av 5. november i fjor skal universiteter og høgskoler som har datterselskap, utarbeide konsernregnskap for 2004 som en del av sin rapportering til departementet. Universitetet uarbeidet konsernregnskap første gang for 2003 uten at det da forelå nærmere mal for utarbeidelse av slikt regnskap. Departementet har i brev av 3. februar 2005 oversendt nærmere retningslinjer og mal for utarbeiding av konsernregnskap i universitets- og høgskolesektoren.

Frist for innsending av konsernregnskap for 2004 til departementet var 1. juni. Konsernregnskapet for Universitetet i Tromsø omfatter selskapene Norut Gruppen AS med datterselskaper, Havbruksstasjonen i Tromsø AS og Rya Gods og Skoger AS. Da Norut Gruppen AS først styrebehandlet årsregnskapet 12. mai, var det ikke tid til å ferdigstille konsernregnskapet før universitetsstyrets møte 19. mai. Universitetsledelsen fikk derfor i styremøte 19. mai, i sak S33-05, fullmakt til å godkjenne konsernregnskapet for 2004 og oversende dette til departementet. Konsernregnskapet er utarbeidet og oversendt departementet og Riksrevisjonen i brev av 3. juni.

Formålet med konsernregnskapet er fra departementets side todelt:


· gi et bilde av omfanget av den totale virksomheten som drives av enhetene i sektoren, uavhengig av organisering.

· sette fokus på eierrollen og kravet til oppfølging av de investeringer som er gjort innenfor sektoren.

Konsernregnskapet legges nå fram for styret til orientering. 

Konsern og konsernregnskap

Etter regnskapsloven må morselskapet ha bestemmende innflytelse (50% av aksjekapitalen) i datterselskapet for å regnes som et konsern, og dermed som en økonomisk enhet.  I 2003 ble Universitetet majoritetsaksjonær i Norut Gruppen AS med en eierandel på 54%. Norut Gruppen AS er videre morselskap for en rekke datterselskaper. 

Universitetet har også en eierandel på 50% i Havbruksstasjonen i Tromsø AS.  Fiskeriforskning eier den andre halvdelen av selskapet. Da Fiskeriforskning er et datterselskap til Norut Gruppen AS (51%), har Universitetet også en indirekte eierandel i Havbruksstasjonen på 14%. Den samlede eierandelen utgjør 64%. Universitetet har dermed bestemmende innflytelse i Havbruksstasjonen og selskapet inngår i konsernregnskapet til Universitetet. 

I 2004 ble Rya Gods og Skoger AS stiftet med Universitetet som eneste aksjonær (100%). 

Universitetet, Norut Gruppen AS, Havbruksstasjonen i Tromsø AS og Rya gods og skoger AS utgjør dermed et konsern der Universitetet er morselskap og de tre andre selskapene er datterselskaper. 

I et konsernregnskap slås inntekter, kostnader, eiendeler og gjeld for de aktuelle selskapene sammen, og interne transaksjoner og mellomværende mellom selskapene elimineres. Verdien av aksjer i datterselskaper elimineres mot dattersselskapenes egenkapital. Videre skal minoritetseiernes
 andel av egenkapitalen og resultatet vises på egen linje i regnskapet. 

Universitetet er et statlig forvaltningsorgan med særskilte fullmakter, mens datterselskapene er aksjeselskaper. Dette innebærer at ulike selskapsformer skal konsolideres i ett regnskap.

Departementet har i ovennevnte brev av 3. februar 2005 gitt retningslinjer for utarbeiding av konsernregnskapet for 2004. Hovedreglen er at konsernregnskapet skal utarbeides etter ensartede prinsipper og i henhold til regnskapslovens regler og god regnskapsskikk med enkelte tilpasninger som følger av de unntak Universitetet har fra regnskapsloven. Av vesentlig betydning her er at Universitetet ikke balansefører (aktiverer) varige driftsmidler (utstyr, bygg med mer) i regnskapet, men kostnadsfører hele beløpet på anskaffelsestidspunktet i resultatregnskapet. Datterselskapene derimot balansefører varige driftsmidler og avskriver driftsmidlet over investeringens levetid i resultatregnskapet. I konsernregnskapet legges det til grunn at varige driftsmidler som er anskaffet i datterselskapene skal balanseføres. Tilsvarende at bokførte avskrivninger i datterselskapene skal føres i konsernregnskapet. 

Sammenligningstallene for 2003 i konsernregnskapet for 2004 er omarbeidet og tilpasset regnskapsmalen for 2004.

Resultat

Som det fremgår av vedlagte konsernregnskap, er de samlede inntektene for konsernet i 2004 på 1,717 mrd. Av disse utgjør UiTøs inntekter 1,463 mrd, det vil si om lag 85 % av totalinntekten. UiTø er altså økonomisk sett den klart dominerende institusjonen i konsernet. 

Resultatet for konsernet var på 3,8 mill i 2004 mot 9,7 mill i 2003. 

Innstilling til vedtak

Styret tar fremlagte konsernregnskap for 2004 til orientering

Tromsø, 15.06.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør

� Med minoritetseiere menes andre aksjeeiere enn de som inngår i konsernet.  

